Óveðrið sem gekk yfir Austfirði í síðasta mánuði og sökkti fóðurpramma í Reyðarfirði særði eldislax bæði þar og í Fáskrúðsfirði. Fiskurinn nuddaðist bæði við kvíarnar og við fuglanet sem gáfu sig undan mikilli ísingu.
Jens Garðar Helgason, framkvæmdastjóri Laxa, segir að viku eftir óveðrið hafi byrjað að bera á auknum laxadauða í Reyðarfirði. Sterkir straumar og stöðugur vindur í sólarhring hafi valdið því að fiskurinn fékk nuddsár. Hann hefur ekki tölur um hve mikið af fiski drapst en á öðru eldissvæðinu var laxinn kominn í sláturstærð og var slappasti fiskurinn tekinn til slátrunar. Laxadauðinn var tilkynntur til Matvælastofnunar og samkvæmt upplýsingum þaðan varð einnig seiðadauði á eldisvæði Laxa við Gripialda í Reyðarfirði þar sem pramminn sökk.
Í Fáskrúðsfirði jókst einnig laxadauði hjá Fiskeldi Austfjarða. Samkvæmt upplýsingum frá fyrirtækinu voru það aðeins nokkur tonn sem ekki hafi teljandi áhrif á reksturinn. Ákveðið var að taka fisk úr einni kvínni til slátrunar.
Samkvæmt upplýsingum frá Matvælastofnun hlóðst ísing á fuglanet yfir kvíunum svo þau brotnuðu niður og særðu fiskinn þegar hann leitaði upp á yfirborðið. Í Fáskrúðsfirði kemur til greina að gera tilraun með að fjarlægja fuglanetin yfir verstu vetrarmánuðina og fóðra laxinn frekar neðansjávar en fugl sækir í fóðrið sem blásið er yfir kvíarnar.
Af fóðurprammanum sem sökk er það að frétta að hann liggur enn á hafsbotni í Reyðarfirði með 10 rúmmetra af dísilolíu. Áætlað er að dæla olíunni úr honum síðar í mánuðinum. Ekki verður reynt að hífa sjálfan prammann fyrr en í sumar.
Margir laxar drápust í Reyðarfirði og Fáskrúðsfirði eftir óveðrið sem gekk þar yfir í janúar. Ísing hlóðst á fuglanet sem brotnuðu niður í kvíar og særðu fiskinn. Tilraun verður gerð með að fjarlæga fuglanet og fóðra neðansjávar.